text: Sønderjyske taber på straffeslag
  15 oktober 2017 kl. 15.04
  Der måtte straffeslag til, før en vinder var fundet mellem Rødovre og Sønderjyske i den bedste ishockeyliga.
  Rødovre Mighty Bulls havde søndag besøg af Sønderjyske i den bedste danske ishockeyliga, Metal Ligaen.
  Kampen endte 3-3 i den ordinære spilletid, og der skulle straffeslag til, før Rødovre blev kåret som vinder af kampen.
  Med den fjerde sejr i fem kampe rykker Rødovre op som nummer seks med 18 point. Sønderjyske ligger nummer tre i ligaen med 21 point.
  Det var hjemmeholdet, der kom bedst fra start. I det syvende minut i første periode bragte Jonas Sass Rødovre foran, inden Mathias Asperup et halvt minut senere udbyggede føringen til 2-0.
  Det var en spand kold vand i hovedet på gæsterne, men i anden periode fik Sønderjyske kæmpet sig tilbage.
  Først reducerede Steffen Frank i det niende minut. Derefter kom canadiske Tyler Fiddler på måltavlen med sin udligning til 2-2.
  Da Søren Dau Mortensen scorede for Sønderjyske i tredje periode, og Steffen Klarskov gjorde det samme for Rødovre, skulle kampen ud i forlænget spilletid.
  Resultatet forblev dog det samme, så straffeslag måtte tages i brug.
  De fem første straffeslag blev misbrugt, inden Rasmus Astrup kunne kalde sig matchvinder, efter han som den sidste straffeskytte fik pucken i mål.
   Allerede tirsdag får Sønderjyske chancen igen, når Hvidovre kommer på besøg i Vojens..
  